Nõukogu otsus,

18. november 2002,

millega volitatakse liikmesriike ühenduse huvides 1996. aasta rahvusvahelist konventsiooni vastutuse ja kahju hüvitamisese kohta ohtlike ja kahjulike ainete mereveol (ohtlike ja kahjulike ainete konventsiooni) allkirjastama, ratifitseerima või sellega ühinema

(2002/971/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 61 punkti c, artikli 67 lõiget 1 ja artikli 300 lõiget 2,

võttes arvesse komisjoni ettepanekut, [1]

võttes arvesse Euroopa Parlamendi arvamus [2]

ning arvestades järgmist:

(1) 1996. aasta rahvusvahelise konventsiooni vastutuse ja kahju hüvitamise kohta ohtlike ja kahjulike ainete mereveol (edaspidi "ohtlike ja kahjulike ainete konventsioon") eesmärgiks on tagada adekvaatne, viivitamatu ja tõhus kahju hüvitamine isikutele, kes on merel transporditavate ohtlike ja kahjulike ainete poolt põhjustatud kahju kannatanud. Ohtlike ja kahjulike ainete konventsioon täidab olulise lünga merereostuse vastutuse rahvusvahelises reguleerimises.

(2) Ohtlike ja kahjulike ainete konventsiooni artiklid 38, 39 ja 40 mõjutavad ühenduse kohtualluvust ja kohtuotsuste täitmist käsitlevat teisest seadusandlust vastavalt 22. detsembri 2000. aasta nõukogu määrusele (EÜ) nr 44/2001 kohtualluvuse ja kohtuotsuste täitmiste kohta tsiviil- ja kaubandusküsimustes. [3]

(3) Seega on ühendusel seoses ohtlike ja kahjulike ainete konventsiooni artiklitega 38, 39 ja 40 ainupädevus, niivõrd kui nimetatud artiklid mõjutavad määruses (EÜ) nr 44/2001 sätestatud reegleid. Liikmesriigid säilitavad oma pädevuse nimetatud konventsiooniga reguleeritud küsimustes, mis ei mõjuta ühenduse õigust.

(4) Vastavalt ohtlike ja kahjulike ainete konventsioonile on üksnes suveräänsetel riikidel õigus konventsiooniga ühineda; puuduvad plaanid, et lähemal ajal taasavataks läbirääkimised võtmaks arvesse ühenduse pädevust selles küsimuses. Seetõttu ei ole ühendusel praegu võimalik ohtlike ja kahjulike ainete konventsiooni allkirjastada või ratifitseerida või sellega ühineda, samuti puudub väljavaade, et ühendusel oleks lähitulevikus võimalik seda teha.

(5) Ohtlike ja kahjulike ainete konventsioon on ühenduse ja selle liikmesriikide huve arvestades eriti tähtis, kuna tagab ohvrite parema kaitse merereostuse vastutuse rahvusvaheliste reeglite alusel kooskõlas 1982. aasta Ühendatud Rahvaste Organisatsiooni mereõiguste konventsiooniga.

(6) Ohtlike ja kahjulike ainete konventsiooniga kehtestatud süsteemi materiaalõigusnormid jäävad liikmesriikide siseriiklikku pädevusse ning üksnes kohtualluvust, tunnustamist ning kohtuotsuste täitmist käsitlevad sätted jäävad ühenduse ainupädevusse. Arvestades ohtlike ja kahjulike ainete konventsiooni teemasid ja eesmärki, ei saa ühenduse pädevusse jäävaid käesoleva konventsiooni sätteid lahutada sätetest, mis jäävad liikmesriikide pädevusse.

(7) Seega peaks nõukogu käesolevas otsuses sätestatud tingimustel volitama liikmesriike ohtlike ja kahjulike ainete konventsiooni ühenduse huvides allkirjastama, ratifitseerima või sellega ühinema.

(8) Liikmesriigid peaksid ühenduse huvides mõistliku aja jooksul lõpule viima menetluse ohtlike ja kahjulike ainete konventsiooni ratifitseerimiseks või sellega ühinemiseks. Liikmesriigid peaksid omavahel vahetama teavet oma ratifitseerimis- või ühinemismenetluse seisundi kohta, et valmistada ette konventsiooni ratifitseerimiskirjade või ühinemiskirjade hoiuleandmist.

(9) Suurbritannia ja Iirimaa võtavad osa käesoleva otsuse vastuvõtmisest ja kohaldamisest.

(10) Vastavalt Taani positsiooni käsitleva protokolli artiklitele 1 ja 2, mis on lisatud Euroopa Liidu lepingule ja Euroopa Ühenduse asutamislepingule, ei võta Taani osa käesoleva otsuse vastuvõtmisest, ei ole sellega seotud ega pea seda kohaldama,

ON VASTU VÕTNUD KÄESOLEVA OTSUSE:

Artikkel 1

1. Nõukogu volitab käesolevas otsuses sätestatud tingimustel, ühenduse senist pädevust antud küsimuses piiramata, liikmesriike ohtlike ja kahjulike ainete konventsiooni ühenduse huvides allkirjastama, ratifitseerima või sellega ühinema.

2. Ohtlike ja kahjulike ainete konventsiooni tekst on lisatud käesolevale otsusele.

3. Käesolevas otsuses tähendab mõiste "liikmesriigid" kõiki liikmesriike, välja arvatud Taani.

Artikkel 2

Ohtlike ja kahjulike ainete konventsiooni allkirjastamisel, ratifitseerimisel või sellega ühinemisel teevad liikmesriigid järgmise avalduse:

"Konventsiooniga reguleeritavates küsimustes kohtu poolt (…) [4] tehtud otsuseid tunnustatakse ja täidetakse (…) [5] vastavalt ühendusesisestele asjakohastele reeglitele antud teema kohta. [6]

Artikkel 3

1. Liikmesriigid rakendavad vajalikke abinõusid, et anda ohtlike ja kahjulike ainete konventsiooni ratifitseerimis- või ühinemiskirjad Rahvusvahelise Mereorganisatsiooni peasekretärile hoiule mõistliku aja jooksul ning võimaluse korral enne 30. juunit 2006. aastal.

2. Liikmesriigid teatavad nõukogule ja komisjonile enne 30. juunit 2004. aastal oma ratifitseerimis- või ühinemismenetluse lõpuleviimise kavandatava kuupäeva.

3. Liikmesriigid püüavad vahetada omavahel teavet oma ratifitseerimis- või ühinemismenetluse seisundi kohta.

Artikkel 4

Ohtlike ja kahjulike ainete konventsiooni allkirjastamisel, ratifitseerimisel või sellega ühinemisel annavad liikmesriigid Rahvusvahelise Mereorganisatsiooni peasekretärile kirjalikult teada, et nimetatud allkirjastamine, ratifitseerimine või ühinemine toimus kooskõlas käesoleva otsusega.

Artikkel 5

Liikmesriigid püüavad esimesel võimalusel igati tagada ohtlike ja kahjulike ainete konventsiooni muudetakse nii, et see võimaldaks ühendusel saada konventsiooni lepinguosaliseks.

Brüssel, 18. november 2002

Nõukogu nimel

eesistuja

P. S. Møller

[1] EÜT C 51 E, 26.2.2002, lk 370.

[2] Arvamus on esitatud 11. juunil 2002. aastal (Euroopa Ühenduste Teatajas seni avaldamata).

[3] EÜT L 12, 16.1.2001, lk 1.

[4] Kõik liikmesriigid, kelle suhtes käesolev otsus kehtib, välja arvatud avaldust tegev riik ja Taani.

[5] Avaldust tegev riik.

[6] Praegusel ajahetkel on nimetatud reeglid kehtestatud määruses (EÜ) nr 44/2001."

--------------------------------------------------